A Nuoro
A Bustianu Satta

Salude Nuoro! nerviu potente
E sanu ancora in custa istrazzulada
Isula nostra, trista, abbandonada
Dae sos frades de su continente.

Passan sos fizos tuos ben’armados
Che cavalleris d’un’atera edade,
Brunos fieros, tottu majestade
A soga a coddu, a caddu e imbusciados.

E pesant a Ortobene lestramente
E a sa Serra ue tenen sos cuiles
Prenos de sogas noas e fusiles
E de canes chi mossene a sa zente.

E pro s’amigu b’est sempre s’istoa
E unu saccu, su pane ’e trigu sanu;
Su fogu chi sempre aizzat s’anzianu
E a amicizia santa a tottu proa.

E i sas femminas tuas o Nuoro
Bestidas d’iscarlattu fiammante?
Bastat ch’issas mi mirent pr’un istante,
Pro chi mi passent che balla su coro.

Cun cuddos ojos nieddos che mura
Misteriosos che unu nuraghe,
Profundos che un’adde tottu paghe
Arborada e piena de friscura.

Tue non ses sa terra malaitta
Piena de assassinos e terrore;
Ses tue sa terra bella e s’amore
Sa patria de Deledda beneitta!

Da’innoghe issa pesad’hat su olu
Che abile giovanedda a su manzanu
Pro giugher gloriosas a lontanu
Cuddos contados d’Elias Portolu.

Tue ses de su forte Bustianu
Su nidu ue issu pesat cuddos cantos
E iscurtat pensosu sos piantos
Chi essint dae Sardigna sempr’invanu.

Avanti Nuoro avanti! sos disastros
Sun passados che una temporada
E cunfortadi como illuminada
Dae sa lughe e custos bellos astros.

Ambos fizos de custa parentella,
Orgolliu a tottu canta sa Sardigna,
Signu issos de sorte pius digna,
Ambos lughe de die pius bella.

E subra subra b’est su Redentore
Su Redentore e su generu umanu
Chi piedosu a su chelu alzat sa manu
E beneighet de te onzi dolore!